EL Επίσημη Εφημερίδα της Ευρωπαϊκής Ένωσης C 307/1

ΓΝΏΜΗ ΤΗΣ ΕΠΙΤΡΟΠΉΣ

της 27ης Νοεμβρίου 2008

κατ' εφαρμογή του άρθρου 7 της οδηγίας 98/37/ΕΚ του Ευρωπαϊκού Κοινοβουλίου και του Συμβουλίου σχετικά με ένα μέτρο απαγόρευσης που ενέκριναν οι ουγγρικές αρχές για την ηλεκτρική πλάνη με το εμπορικό σήμα BRISTOOL ENGLAND MD-2007-136

(Κείμενο που παρουσιάζει ενδιαφέρον για τον ΕΟΧ)

(2008/C 307/01)

1. Η κοινοποίηση από τις ουγγρικές αρχές

Το άρθρο 2 παράγραφος 1 της οδηγίας 98/37/ΕΚ για την προσέγγιση της νομοθεσίας των κρατών μελών σχετικά με τις μηχανές ορίζει ότι τα κράτη μέλη λαμβάνουν κάθε αναγκαίο μέτρο ώστε οι μηχανές, στις οποίες αναφέρεται η εν λόγω οδηγία, να μπορούν να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια και την υγεία των προσώπων και ενδεχομένως των κατοικίδιων ζώων ή των αγαθών, όταν είναι εγκατεστημένα και συντηρούνται κατάλληλα και χρησιμοποιούνται σύμφωνα με τον προορισμό τους.

Το άρθρο 7 παράγραφος 1 της οδηγίας προβλέπει ότι όταν ένα κράτος μέλος διαπιστώσει ότι μηχανές που φέρουν τη σήμανση «CE» και χρησιμοποιούνται σύμφωνα με τον προορισμό τους ενδέχεται να θέσουν σε κίνδυνο την ασφάλεια προσώπων και, ενδεχομένως, κατοικίδιων ζώων ή αγαθών, λαμβάνει κάθε αναγκαίο μέτρο προκειμένου να αποσύρει τις μηχανές από την αγορά, να απαγορεύσει τη διάθεσή τους στην αγορά, τη θέση τους σε λειτουργία ή τη χρήση τους, ή να περιορίσει την ελεύθερη κυκλοφορία τους. Το κράτος μέλος ενημερώνει αμέσως την Επιτροπή για το μέτρο αυτό και αναφέρει τους λόγους της απόφασής του.

Στις 23 Ιουλίου 2007 οι αρχές της Ουγγαρίας κοινοποίησαν στην Ευρωπαϊκή Επιτροπή ένα μέτρο απαγόρευσης της διάθεσης στην αγορά μιας φορητής ηλεκτρικής πλάνης χειρός με το εμπορικό σήμα BRISTOOL ENGLAND τύπου BT/PL 822-902. Ο κατασκευαστής του μηχανήματος είναι η εταιρεία Jiangsu Jinding Electric Tools Group Co. Ltd, Huangli Town Changzhou, Jiangsu 213151, Κίνα. Το μηχάνημα αυτό διανέμεται από την TESCO-GLOBAL Inc., H-2040 Budaörs, Kinizsi út1-3, Ουγγαρία.

Το αρχείο που εστάλη στην Ευρωπαϊκή Επιτροπή περιελάμβανε τα ακόλουθα έγγραφα:

— πιστοποιητικό αριθ. AM50046679 0001 της 29ης Ιουλίου 2004 που εκδόθηκε από την TÜV Rheinland Product Safety GmbH, Am Grauen Stein, D-51105, Κολωνία, για ηλεκτρική πλάνη τύπου DB-82X2B,

— δήλωση της Jiangsu Jinding Electric Tools, Κίνα, με ημερομηνία 16 Φεβρουαρίου 2006, όπου δηλώνεται ότι η ηλεκτρική πλάνη τύπου DB-82X2B αντιστοιχεί στο είδος 3036,

— δήλωση της Bristool Trade Cooperation, Fernley, Nevada, Ηνωμένες Πολιτείες της Αμερικής, με ημερομηνία 15 Δεκεμβρίου 2006, όπου δηλώνεται ότι το είδος 3036 αντιστοιχεί στην ηλεκτρική πλάνη τύπου BT/PL 822-902 που υπόκειται στο ουγγρικό μέτρο.

Σύμφωνα με το άρθρο 7 παράγραφος 2 της οδηγίας, η Επιτροπή οφείλει να δηλώσει, ύστερα από διαβουλεύσεις με τα ενδιαφερόμενα μέρη, εάν κρίνει ότι το μέτρο αυτό είναι δικαιολογημένο ή όχι. Εάν διαπιστωθεί ότι το μέτρο είναι δικαιολογημένο, η Επιτροπή ενημερώνει τα κράτη μέλη, έτσι ώστε να λάβουν όλα τα κατάλληλα μέτρα όσον αφορά τη συγκεκριμένη μηχανή, σύμφωνα με τις υποχρεώσεις τους κατά το άρθρο 2 παράγραφος 1.

2. Αιτιολόγηση του μέτρου από τις ουγγρικές αρχές

Το μέτρο που έλαβαν οι ουγγρικές αρχές βασίστηκε στη μη συμμόρφωση της ηλεκτρικής πλάνης με τις ακόλουθες βασικές απαιτήσεις υγείας και ασφάλειας του παραρτήματος Ι της οδηγίας 98/37/ΕΚ (σε συνάρτηση με τις προδιαγραφές των εναρμονισμένων ευρωπαϊκών προτύπων EN 60745-1:2003 «Ασφάλεια ηλεκτρικών εργαλείων χειρός λειτουργούντων με κινητήρα — Ασφάλεια — Μέρος 1: Γενικές απαιτήσεις» και EN 60745-2-14 «Ηλεκτρικά εργαλεία χειρός λειτουργούντα με κινητήρα — Ασφάλεια — Μέρος 2-14: Ιδιαίτερες απαιτήσεις για τις πλάνες».

1.2.2. Διατάξεις ελέγχου

Τα τεχνικά στοιχεία για την αποφυγή επαφών με τα περιστρεφόμενα μέρη δεν διατίθενται μαζί με το μηχάνημα, ούτε προστασία έναντι τυχαίας λειτουργίας. Επιπλέον, ο διακόπτης δύναται να κλειδωθεί όταν το μηχάνημα βρίσκεται σε λειτουργία.

1.5.1. Παροχή ηλεκτρικού ρεύματος

Ανεπαρκής ηλεκτρική αντοχή της ενισχυμένης μόνωσης: σπινθηρισμός μεταξύ προσπελάσιμων μεταλλικών μερών και ενεργών μερών σε επίπεδο τάσης κατώτερο του επιτρεπόμενου ορίου και, κατά συνέπεια, κίνδυνος ηλεκτροπληξίας.

1.5.6. Πυρκαγιά

Κατά τη δοκιμή το μηχάνημα ανεφλέγη, έβγαλε καπνό και φλόγες και στη συνέχεια η λειτουργία του διακόπηκε.

1.7.3. Σήμανση

Το μηχάνημα δεν έφερε ένδειξη της επωνυμίας και της διεύθυνσης του κατασκευαστή ούτε ένδειξη του έτους κατασκευής.

1.7.4. Οδηγίες χρήσης

Οι οδηγίες χρήσης δεν περιείχαν όλες τις απαιτούμενες πληροφορίες για την ασφαλή χρήση του μηχανήματος.

3. Η γνώμη της Επιτροπής

Στις 15 Νοεμβρίου 2007 η Επιτροπή απηύθυνε επιστολή στην TESCO-GLOBAL Inc. που υπέγραψε τη δήλωση πιστότητας ΕΚ, με την οποία την καλούσε να της υποβάλει τις παρατηρήσεις της σχετικά με το μέτρο που έλαβαν οι ουγγρικές αρχές.

Στις 15 Νοεμβρίου 2007 η Επιτροπή απηύθυνε επίσης επιστολή στην TÜV Rheinland, Κολωνία, που είχε εκδώσει το πιστοποιητικό πιστότητας για ηλεκτρική πλάνη τύπου DB-82X2B η οποία εθεωρείτο αντίστοιχη με την ηλεκτρική πλάνη τύπου BT/PL 822-902 που αποτελούσε αντικείμενο του ουγγρικού μέτρου.

Στις 3 Δεκεμβρίου 2007 η TÜV Rheinland επιβεβαίωσε ότι είχε εκδώσει πιστοποιητικό πιστότητας για την ηλεκτρική πλάνη τύπου DB-82X2Β και ανέφερε ότι το πιστοποιητικό ίσχυε μόνο έως το Μάρτιο του 2007. Δεν ήταν σε θέση να επιβεβαιώσει ότι η ηλεκτρική πλάνη τύπου BRISTOOL ENGLAND BT/PL 822-902 ήταν αντίστοιχη με την ηλεκτρική πλάνη τύπου DB-82X2B και ανέφερε ότι δεν είχε υποβάλει σε δοκιμές ή πιστοποιήσει τον τύπο BT/PL 822-902.

Στις 11 Δεκεμβρίου 2007 η TESCO GLOBAL Inc. απάντησε ότι δεν αμφισβήτησε το μέτρο που λήφθηκε από τις ουγγρικές αρχές και ότι είχε καταστρέψει το απόθεμα των εν λόγω ηλεκτρικών πλανών.

Με βάση τη διαθέσιμη τεκμηρίωση και τις παρατηρήσεις των ενδιαφερόμενων μερών, η Επιτροπή θεωρεί ότι οι ουγγρικές αρχές κατέδειξαν ότι το μηχάνημα που αποτελεί αντικείμενο του περιοριστικού μέτρου δεν πληροί τις προαναφερόμενες βασικές απαιτήσεις ασφάλειας και υγείας. Το γεγονός αυτό εγκυμονεί σοβαρούς κινδύνους για τους χρήστες του εν λόγω μηχανήματος.

Ως εκ τούτου, η Επιτροπή, αφού ακολούθησε την απαιτούμενη διαδικασία, είναι της γνώμης ότι το μέτρο που έλαβαν οι ουγγρικές αρχές είναι δικαιολογημένο.